ddrg/super_eurlex huggingface dataset:
KIRJALLINEN KYSYMYS E-4015/00 esittäjä(t): Carlos Carnero González (PSE) komissiolle. Amnesty Internationalin avoin kirje ihmisoikeuksista Turkissa.



Virallinen lehti nro 174 E , 19/06/2001 s. 0214 - 0214



KIRJALLINEN KYSYMYS E-4015/00 esittäjä(t): Carlos Carnero González (PSE) komissiolle (21. joulukuuta 2000) Aihe: Amnesty Internationalin avoin kirje ihmisoikeuksista Turkissa Amnesty Internationalin pääsihteeri Pierre Sané lähetti 30. marraskuuta 2000 avoimen kirjeen Turkin ihmisoikeustilanteesta Euroopan unionin hallitusten ja valtioiden päämiehille. Kirjeessään Amnesty International tuomitsee kidutuksen, pahoinpitelyt, pidätettyjen eristämisen, kuolemat pidätyksen aikana ja monet muut ihmisoikeuksien loukkaukset. Tätä kirjettä ennen Amnesty International on tehnyt monta Turkkia koskevaa raporttia. Onko komissio tietoinen tästä kirjeestä ja Amnesty Internationalin viimeisimmästä raportista? Jos komissio tuntee Amnesty Internationalin maaliskuussa 2000 antaman raportin kidutuksesta Turkissa, mitä mieltä se on raportin suosituksista, joiden mukaan Turkin olisi toteutettava toimenpiteitä kidutuksen ja rankaisemattomuuden vastustamiseksi? Kuvaako komissio kertomuksessaan Turkki 2000, joka koskee Turkin edistymistä EU:n jäsenyyden valmistelussa, Turkin tilannetta samalla tavalla kuin Amnesty International ja ottaako komissio kertomuksessaan huomioon Amnestyn Internationalin suositukset? Günter Verheugenin komission puolesta antama vastaus (5. helmikuuta 2001) Komissio on tietoinen 30. marraskuuta 2000 päivätystä kirjeestä, jonka Amnesty Internationalin pääsihteeri Pierre Sané on osoittanut Euroopan unionin valtioiden ja hallitusten päämiehille, sekä Amnesty Internationalin viimeaikaisissa Turkin ihmisoikeustilannetta koskevissa julkaisuissaan esittämistä arvioista samoin kuin kyseisten julkaisujen sisältämistä suosituksista. Valtaosa kirjeessä annetuista suosituksista, erityisesti kidutuksen estämistä ja rankaisematta jäämistä koskevat suositukset, parantaisivatkin tilannetta huomattavasti, mikäli Turkki panisi ne täytäntöön. Komission 8. marraskuuta 2000 hyväksymän liittymiskumppanuushankkeen(1), jolla Turkkia valmistellaan täyttämään Kööpenhaminassa vahvistetut liittymisperusteet, sisältämät ensisijaiset tavoitteet ovat samansuuntaisia ja niilläkin pyritään siihen, että tilanne ihmisoikeuksien kunnioittamisen osalta yleisesti paranisi. (1) KOM(2000) 713 lopullinen.
KIRJALLINEN KYSYMYS E-3018/00 esittäjä(t): Glyn Ford (PSE) komissiolle. Energiansäästötoimia koskeva arvonlisäveron alennus.



Virallinen lehti nro 163 E , 06/06/2001 s. 0027 - 0028



KIRJALLINEN KYSYMYS E-3018/00 esittäjä(t): Glyn Ford (PSE) komissiolle (26. syyskuuta 2000) Aihe: Energiansäästötoimia koskeva arvonlisäveron alennus Uudessa lainsäädännössä energiansäästötoimia koskevaa arvonlisäveroa (uusiutuvien energialähteiden käyttö mukaan luettuna) on alennettu 17,5 prosentista 5 prosenttiin. Tämä koskee kuitenkin vain alan ammattilaisten asentamia eikä itse asennettuja järjestelmiä. Vaalipiirissäni Lounais-Englannissa toimiva Stroud Solar Club on riippumaton järjestö, joka edistää aurinkoenergialla toimivien lämmitysjärjestelmien asentamista itse. Kyvykkäät kouluttajat tukevat Solar Club -järjestön jäseniä, jotka saavat sekä teoriaopetusta että käytännön ohjausta. Onko komissio samaa mieltä siitä, että tällaisessa tilanteessa olisi järkevää rohkaista asioista hyvin perillä olevia harrastelijoita alentamalla heidän asentamiensa energian säästämiseen tarkoitettujen järjestelmien arvonlisäveroa? Mitä suunnitelmia komissiolla on, jotta myös harrastelijoiden asentamien järjestelmien arvonlisäveroa alennettaisiin 17,5 prosentista 5 prosenttiin? Frederik Bolkesteinin komission puolesta antama vastaus (3. marraskuuta 2000) Tilanne on nykyisen arvonlisäverolainsäädännön mukaan sellainen, että jäsenvaltioiden liikevaihtoverolainsäädännön yhdenmukaistamisesta yhteinen arvonlisäverojärjestelmä: yhdenmukainen määräytymisperuste 17. toukokuuta 1977 annetun kuudennen neuvoston direktiivin 77/388/ETY(1) liitteen H ryhmä 9 kattaa sosiaalipolitiikan mukaisen asuntojen luovutuksen, rakentamisen, korjaamisen ja muuttamisen. Jäsenvaltiot voivat näin ollen soveltaa näihin palveluihin alennettua arvonlisäveroa, jonka on kuitenkin oltava vähintään 5 prosenttia. Näihin palveluihin liittyvät energiaa säästävät tuotteet, kuten kaikki rakennusmateriaalit, kuuluvat automaattisesti kyseisen säännöksen soveltamisalaan, jos ne toimitetaan osana rakennusurakoitsijan palveluja. Sen sijaan jos yksittäinen kuluttaja ostaa samat tavarat liikkeestä, kyse on tavaroiden luovutuksesta, johon sovelletaan tavanomaista arvonlisäveroa. Kuten arvoisa parlamentin jäsen varmaan tietää, uuden alv-strategian(2) mukaan keskipitkällä aikavälillä olisi harkittava alennettujen arvonlisäverokantojen määritelmään sovellettavien sääntöjen ja poikkeusten uudelleentarkastelua ja järkiperäistämistä. Erityistä huomiota kiinnitetään sellaisten tavaroihin ja palveluihin sovellettavien alennettujen arvonlisäverokantojen käyttöön, jotka tukevat yhteisön politiikkoja (esim. ympäristön suojelemiseksi). (1) EYVL L 145, 13.6.1977, direktiivi sellaisena kuin se on viimeksi muutettuna 30. maaliskuuta 2000 annetulla neuvoston direktiivillä 2000/17/EY (EYVL L 84, 5.4.2000). (2) KOM(2000) 348 lopullinen.
KIRJALLINEN KYSYMYS E-3838/00 esittäjä(t): Alexandros Alavanos (GUE/NGL) komissiolle. Turkin ulkoministeriö kieltäytyy myöntämästä viisumia kyproslaisille.



Virallinen lehti nro 187 E , 03/07/2001 s. 0060 - 0061



KIRJALLINEN KYSYMYS E-3838/00 esittäjä(t): Alexandros Alavanos (GUE/NGL) komissiolle (7. joulukuuta 2000) Aihe: Turkin ulkoministeriö kieltäytyy myöntämästä viisumia kyproslaisille (Turkin, Kreikan ja Kyproksen kahden yhteisön) vasemmistopuolueiden kolmatta tapaamista, joka piti järjestää Istanbulissa ja jonka tarkoituksena oli rauhanprosessien ja Kyproksen kahden yhteisön välisen keskinäisen ymmärryksen edistäminen, lykättiin, koska Turkin ulkoministeriö kieltäytyi antamasta viisumia AKELin, Kyproksen parlamentin toiseksi suurimman puolueen edustajille. On syytä korostaa, että samojen puolueiden Istanbulissa järjestetyn ensimmäisen tapaamisen yhteydessä vuonna 1998 jouduttiin selviytymään vastaavista ongelmista. Aikooko Euroopan komissio puuttua asiaan, jotta Turkin hallitus saataisiin suostumaan siihen, ettei se vastaisuudessa estäisi naapurimaiden puolueiden välistä vapaata kommunikointia? Kuinka komissio suhtautuu siihen, ettei valtio, joka on ehdokkaana Euroopan unionin jäseneksi, tunnusta toista ehdokasvaltiota? Günter Verheugenin komission puolesta antama vastaus (7. helmikuuta 2001) Arvoisan parlamentin jäsenen mainitsema kysymys pitäisi ottaa esille Kyproksen tilanteen poliittisen ratkaisun yhteydessä. Unionin kanta tähän ongelmaan vahvistettiin äskettäin Nizzassa kokoontuneessa Eurooppa-neuvoston kokouksessa joulukuussa 2000. Päätelmissään Eurooppa-neuvosto totesi, että se suhtautuu myönteisesti Yhdistyneiden Kansakuntien pääsihteerin pyrkimyksiin, jotka koskevat kokonaisratkaisuun pääsemistä Kyproksen ongelmassa YK:n turvallisuusneuvoston päätöslauselmia noudattaen ja joulukuussa 1999 aloitetun prosessin saattamista myönteiseen päätökseen. Eurooppa-neuvosto antaa täyden tukensa näille pyrkimyksille. Se vetoaa kaikkiin osapuoliin, jotta ne osallistuisivat näihin pyrkimyksiin.
KIRJALLINEN KYSYMYS E-3689/00 esittäjä(t): Jorge Hernández Mollar (PPE-DE) komissiolle. Tutkimus oliiviöljyn ominaisuuksista sydänkohtauksen ehkäisyssä.



Virallinen lehti nro 163 E , 06/06/2001 s. 0197 - 0198



KIRJALLINEN KYSYMYS E-3689/00 esittäjä(t): Jorge Hernández Mollar (PPE-DE) komissiolle (29. marraskuuta 2000) Aihe: Tutkimus oliiviöljyn ominaisuuksista sydänkohtauksen ehkäisyssä Espanjan maatalousministeriö ja Patrimonio Comunal Olivarero ovat tehneet tärkeän espanjalaisen organisaation kanssa sopimuksen lääketieteellisestä tutkimuksesta. Tutkimusryhmän tarkoituksena on analysoida oliiviöljyn positiivista vaikutusta sydänkohtauksien ehkäisyssä. Espanjan maatalousministeriön korkea-arvoinen edustaja osoitti sopimuksen allekirjoittamistilaisuudessa tyytyväisyytensä tämän uuden tutkimuslinjan avaamiseen ja muistutti, että Välimeren alueen ruokailutottumusten ansiosta Espanjassa esiintyy keskimäärin vähemmän sydän- ja verisuonisairauksia. Katsooko komissio, että sen olisi osallistuttava tämän lääketieteellisen tutkimuksen kiinnostavuuden vuoksi tutkimustyöhön rahoittamalla sitä sekä mahdollistamalla tutkijoiden yhteenvetona antamien tulosten mahdollisimman laaja levittäminen? David Byrnen komission puolesta antama vastaus (17. tammikuuta 2001) Komissio haluaa ilmoittaa arvoisalle parlamentin jäsenelle olevansa tietoinen siitä, että oliiviöljyn käyttäminen ruokavaliossa vaikuttaa positiivisesti sydänsairausriskiin, sillä siinä on vain vähän tyydyttyneitä rasvoja ja runsaasti yksittäistyydyttymättömiä rasvoja. Komissio voi todellakin harkita osallistuvansa arvoisan parlamentin jäsenen mainitseman tutkimustyön rahoittamiseen. Ehtona on kuitenkin, että tutkimusta ehdotetaan osaksi avaintoimintoa 1 Ravinto, ravitsemus ja terveys, joka kuuluu viidenteen tutkimuksen puiteohjelmaan sisältyvään erityisohjelmaan Elämänlaatu ja luonnonvarojen hoitaminen. Tällä hetkellä komissio ei osallistu oliiviöljyä ja sen ateroskleroosia ehkäisevää vaikutusta tutkivien hankkeiden rahoittamiseen. Parhaillaan tehdään kuitenkin tutkimusta, joka käsittelee mm. oliiviöljyn vaikutusta terveyteen ja hyvinvointiin Välimeren alueen ruokavaliossa. Tutkimusta tehdään kahdessa hankkeessa, jotka kuuluvat tutkimuksen ja teknologisen kehittämisen neljänteen ja viidenteen puiteohjelmaan. Ensimmäinen hanke toteutetaan jaettujen kustannusten periaatteella, ja sen nimi on Dietary Habits Profile in European Communities with Different Risk of Myocardial Infarction: The Impact of Migration as a Model of Gene/Environment Interaction (Ruokavaliotottumukset sepelvaltimotukosriskiltään erilaisissa eurooppalaisissa yhteisöissä: siirtolaisuus geeni-ympäristö-vuorovaikutuksen mallina ja sen vaikutukset). Hanke alkaa tammikuussa 2001. Hankkeen aikana tutkitaan ravinnon ja geneettisen polymorfian vaikutusta riskitekijöihin. Toisen hankkeen nimi on Nutritional Enhancement of Diet in Europe (Neodiet) (Ruokavalion ravitsemuksellinen kohentuminen Euroopassa (Neodiet)). Hankkeessa tutkittiin mm. kasvisteroleja kuten polyfenoleja, jotka parantavat oliiviöljyn terveellistä tuotekuvaa ja kestävyyttä. Hanketta on rahoitettu yhteistoimen FAIR-CT97-3052 puitteissa.
KIRJALLINEN KYSYMYS E-3560/00 esittäjä(t): Charles Tannock (PPE-DE) ja Graham Watson (ELDR) komissiolle. Köyhdytettyä uraania sisältävien kranaattien käytön seuraukset Kosovossa.



Virallinen lehti nro 163 E , 06/06/2001 s. 0162 - 0163



KIRJALLINEN KYSYMYS E-3560/00 esittäjä(t): Charles Tannock (PPE-DE) ja Graham Watson (ELDR) komissiolle (15. marraskuuta 2000) Aihe: Köyhdytettyä uraania sisältävien kranaattien käytön seuraukset Kosovossa Kun otetaan huomioon Serbialle myönnetty 200 miljoonan euron hätäapupaketti ja komissaari Pattenin 25. lokakuuta pidetyssä istunnossa antama lupaus viimevuotisten tapahtumien ympäristö- ja terveysvaarojen arvioinnista, ja kun otetaan huomioon väitteet Kosovon eräillä alueilla yleistyneistä syöpätapauksista ja syntymävioista sen jälkeen, kun Nato käytti pommituksissaan köyhdytettyä uraania (U-238, DU) sisältäviä kranaatteja, aikooko komissio toteuttaa viipymättä perinpohjaisen yhteisesti rahoitettavan ja toteutettavan seurausanalyysin vaikkapa ehdotetun UNEP/UNCHS:n Balkanin erityisryhmän (Balkans Task Force, BTF) kanssa, jotta kärsimyksiä kohdanneita voitaisiin auttaa? Christopher Pattenin komission puolesta antama vastaus (1. joulukuuta 2000) Komissio viittaa vastauksiin, jotka se on jo antanut parlamentin syyskuun 1999 istuntojakson(1) kyselytunnilla esitettyyn Alexandros Alavanosin suulliseen kysymykseen H-429/00 ja Mihail Papayannakisin suulliseen kysymykseen H-431/99 sekä Lucio Maniscon kirjalliseen kysymykseen E-1481/99(2) ja Armando Cossuttan kirjalliseen kysymykseen E-1256/00(3), joissa kysyttiin, onko Kosovossa radioaktiivista saastetta, koska siellä käytettiin köyhdytettyä uraania sisältäviä pommeja. Komissio viittasi näihin kysymyksiin antamissaan vastauksissa kahteen arviointiin, joista toinen oli Yhdistyneiden kansakuntien ympäristöohjelman (UNEP) arvio ja joissa todettiin, että Kosovon selkkaus ei aiheuttanut ympäristökatastrofia alueelle. Kuten arvoisa parlamentin jäsen tietää, UNEP:n Balkanin-yksikkö tarkastelee tätä asiaa lähiviikkoina tutustumiskäyntinsä aikana saatuaan uutta tietoa Pohjois-Atlantin liitolta (NATO). Komissio seuraa tiiviisti UNEP:n työskentelyä ja päällekkäisyyden välttämiseksi se odottaa UNEP:n arviota, ennen kuin se päättää asiaa koskevista yhteisön toimista. Serbialle myönnetty 200 miljoonan euron suuruinen hätäapupaketti kohdennetaan tulevien talvikuukausien ensisijaisiin tarpeisiin, jotka presidentti Vojislav Kostunica apujoukkoineen on yksilöinyt. Vaikka ympäristönäkökohdat ovatkin sinällään tärkeitä, ne eivät kuulu ensisijaisiin tavoitteisiin. Komissio on parhaillaan aloittamassa Maailmanpankin kanssa Serbian yleistarpeita koskevan arvioinnin, jonka pitäisi valmistua muutaman kuukauden kuluessa ja jonka perusteella määritellään tulevan avun kohteiden tärkeysjärjestys. Komissio myös tukee vakaussopimuksen osana toteutettavaa alueellista ympäristön jälleenrakennusohjelmaa, jolla edistetään ympäristön jälleenrakennusta laajemmalla alueella Balkanilla. (1) Keskusteltavat aiheet Euroopan parlamentissa (syyskuu 1999). (2) EYVL C 203 E, 18.7.2000. (3) EYVL C 72 E, 6.3.2001, s. 32.
KIRJALLINEN KYSYMYS E-3706/00 esittäjä(t): John Cushnahan (PPE-DE) komissiolle. Lapsityövoima Latinalaisessa Amerikassa ja Karibialla.



Virallinen lehti nro 174 E , 19/06/2001 s. 0121 - 0122



KIRJALLINEN KYSYMYS E-3706/00 esittäjä(t): John Cushnahan (PPE-DE) komissiolle (29. marraskuuta 2000) Aihe: Lapsityövoima Latinalaisessa Amerikassa ja Karibialla Unicefin esittämien tilastojen mukaan puolet Latinalaisen Amerikan ja Karibian alueen lapsista ja teini-ikäisistä elää köyhyydessä ja 10 prosenttia tekee työtä hyvin pienellä palkalla. Joissakin maissa on säädetty lakeja lapsityön lopettamiseksi, mutta vain harvoissa maissa on tapahtunut todellista edistymistä, sillä köyhyys ajaa lapsia edelleen töihin. Kun Meksikon vastavalitun presidentin Vicente Foxin perhetilalta löydettiin äskettäin alaikäisiä työntekijöitä, hän totesi, ettei hänen perhettään saisi tuomita liian jyrkästi ja että vaikka lapsityövoiman käyttö onkin laitonta, se on laajalle levinnyttä. Mitä komissio aikoo tehdä parantaakseen Latinalaisen Amerikan ja Karibian alueen lasten heikkoa asemaa? Kuinka vastavalittu presidentti voi puolustella lain rikkomista selittämällä, että kyse on laajalle levinneestä ilmiöstä? Christopher Pattenin komission puolesta antama vastaus (17. tammikuuta 2001) Komission Latinalaiseen Amerikkaan soveltaman strategian pääpaino on köyhyyden vähentämisessä ja työolosuhteiden parantamisessa yleensä sekä lapsityövoiman kitkemisessä. Komission yhteistyöohjelmien yhteydessä on tarkoitus panna täytäntöön useita aloitteita, jotka liittyvät lapsen oikeuksiin, työoloihin sekä katulapsi-ilmiöön koko Latinalaisessa Amerikassa. Esimerkkeinä mainittakoon European Network on Street Children World-wide -nimisen kansalaisjärjestön (ENSCW) 874 000 euron katulapsihanke (satellite street children) ja International catholic Bureau for childhood -nimisen kansalaisjärjestön (BICE) miljoonan euron Poder crecer -hanke, jonka tavoitteena on tukea vaikeissa tilanteissa olevista lapsista ja nuorista (esim. katulapset, vankilassa olevat lapset ja alaikäiset työntekijät) huolehtivia kansalaisjärjestöjä. Komissio jatkaa kaikkien sellaisten positiivisten toimien edistämistä, joiden tavoitteena on sujuvoittaa Latinalaisen Amerikan lapsia koskevan sopimuksen (Código del niño y el adolescente) täytäntöönpanoa. Tässä yhteydessä yksi Latinalaista Amerikkaa koskevista avainteemoista vuodelle 2001 on nimenomaan lasten oikeuksien edistäminen ja suojelu. Komissio kiinnittää huomiota arvoisan parlamentin jäsenen huoleen alaikäisten työntekijöiden käytöstä Meksikossa ja käyttää hyväkseen sille mahdollisesti avautuvia tilaisuuksia pyytää Meksikon viranomaisia huolehtimaan lapsityövoiman käyttöä koskevan lainsäädännön noudattamisesta kaikissa olosuhteissa.
KIRJALLINEN KYSYMYS P-3882/00 esittäjä(t): Alexandros Alavanos (GUE/NGL) komissiolle. Väylä 10:n valmistuminen ja saattaminen jälleen käyttöön.



Virallinen lehti nro 163 E , 06/06/2001 s. 0220 - 0220



KIRJALLINEN KYSYMYS P-3882/00 esittäjä(t): Alexandros Alavanos (GUE/NGL) komissiolle (4. joulukuuta 2000) Aihe: Väylä 10:n valmistuminen ja saattaminen jälleen käyttöön Entisen Jugoslavian tapahtumista oli kauppasaarron lisäksi seurauksena se, että kreikkalaisten tuotteiden kuljetus Jugoslavian kautta lakkasi ja Keski- ja Etelä-Euroopan yhdistävän valtaväylän rakennustyöt keskeytyivät. Kun otetaan huomioon Jugoslaviassa tapahtuneet poliittiset muutokset, mitä komissio aikoo tehdä, jotta Zagrebin ja Belgradin kautta kulkeva väylä 10, joka tulee parantamaan tieliikenneyhteyttä Kreikasta Keski-Eurooppaan, saatettaisiin valmiiksi ja jälleen käyttöön? Christopher Pattenin komission puolesta antama vastaus (9. tammikuuta 2001) Emme ole vielä aloittaneet infrastruktuurin parantamista. Olemme keskittyneet 200 miljoonan euron arvoisen hätäavun antamiseen Serbian auttamiseksi selviytymään talvesta. Tarkoituksenamme on pitää Jugoslavian liittotasavallalle annettavan avun antajien konferenssi sen jälkeen, kun maan suhteet kansainvälisiin rahoituslaitoksiin on ratkaistu. Toivomme, että tämä tapahtuu alkukesään mennessä. Parhaillaan suoritettavan Jugoslavian liittotasavallan tarpeiden perusteellisen arvioinnin päätyttyä tarkastelemme konferenssissa mahdollisuutta väylä 10:n rakentamiseen.
KIRJALLINEN KYSYMYS E-3922/00

esittäjä(t): Anna Karamanou (PSE) neuvostolle

(20. joulukuuta 2000)

Aihe: Muukalaisvihan lisääntyminen Euroopassa

Euroopan rasismin ja muukalaisvihan seurantakeskuksen viimeaikoina julkaisemassa vuosikertomuksessa todetaan rasismin lisääntyneen Euroopan unionissa merkittävästi. Keskuksen johtaja Beate Winkler korosti, että Ruotsissa, Ranskassa, Saksassa ja monissa muissa maissa ilmenee huolestuttavaa rasistisen väkivallan lisääntymistä ja uhreiksi joutuvat lähinnä afrikkalaiset ja arabisiirtolaiset, albanialaiset ja romanit. Samanaikaisesti on havaittavissa, että hyökkäykset synagogia, juutalaisia hautausmaita ja moskeijoita vastaan lisääntyvät. Euroopan rasismin ja muukalaisvihan seurantakeskuksen vuoden 1999 kertomuksessa korostetaan myös sitä, että uusnatsistiset järjestöt ovat lisänneet merkittävästi internetin käyttämistä poliittisen ja rasistisen propagandansa levittämiseen.

Viime kuussa Strasbourgissa järjestetyn eurooppalaisen rasismin vastaisen konferenssin antamassa julistuksessa korostetaan, että Eurooppa on yhteisten arvojen yhteiskunta, joka on ollut, on ja tulee olemaan monikulttuurinen. Miten tehokkaita toimia neuvosto pyrkii toteuttamaan, millä tavoin voidaan saada aikaan se, että Strasbourgin sitoumuksia kunnioitetaan, ja millä tavoin voidaan torjua rasismia ja rotusyrjintää, muukalaisvihaa, uskonnollista fanatismia, suvaitsemattomuutta, juutalaisvastaisuutta ja islaminvastaisuutta, jotka muodostavat uhan demokraattisille yhteiskunnille ja niiden perusarvoille?

Vastaus

(8. maaliskuuta 2001)

1. Neuvosto kiinnittää arvoisan parlamentin jäsenen huomiota vastaukseen, jonka neuvosto antoi kirjalliseen kysymykseen n:o E-3089/00.

2. Rotuun tai etniseen alkuperään, uskontoon tai vakaumukseen, vammaan, ikään taikka sukupuoliseen suuntautumiseen perustuvan välittömän ja välillisen syrjinnän torjumista koskevien toimien osalta neuvosto muistuttaa, että neuvosto teki istunnossaan 27. marraskuuta 2000 päätöksen syrjinnän torjumista koskevan yhteisön toimintaohjelman perustamisesta (vuosiksi 20012006)(1). Tässä päätöksessä komissiota pyydetään valvomaan ohjelmaa säännöllisesti yhteistyössä jäsenvaltioiden kanssa ja tekemään siitä arvioinnin riippumattomien asiantuntijoiden avustuksella.

(1) EYVL L 303, 2.12.2000, s. 23.
KIRJALLINEN KYSYMYS P-4129/00 esittäjä(t): António Seguro (PSE) komissiolle. Pääsihteerin raportti Nizzan huippukokouksen tuloksista.



Virallinen lehti nro 174 E , 19/06/2001 s. 0236 - 0236



KIRJALLINEN KYSYMYS P-4129/00 esittäjä(t): António Seguro (PSE) komissiolle (9. tammikuuta 2001) Aihe: Pääsihteerin raportti Nizzan huippukokouksen tuloksista Portugalilaislehti O Públicon viimeisellä sivulla oli lauantaina 16. joulukuuta artikkeli otsikolla Prodin avustajan luottamuksellinen raportti Portugali Nizzan kokouksen häviäjä. Artikkelissa viitattiin komission pääsihteerin tekemään raporttiin Nizzan kokouksen tuloksista. Voiko komissio vahvistaa tällaisissa kysymyksissä noudatettavien sääntöjen mukaisesti onko tällainen raportti tehty ja jos on, voiko se toimittaa siitä kopion? Romano Prodin komission puolesta antama vastaus (30. tammikuuta 2001) Arvoisan parlamentin jäsenen mainitsema muistio on komission sisäinen asiakirja, jonka tarkoituksena oli antaa komission lähetystöille ja edustustoille mahdollisimman nopeasti alustava katsaus Nizzan Eurooppa-neuvoston tuloksiin. Muistio oli luottamuksellinen, eikä se edustanut komission Eurooppa-neuvoston tuloksista tekemää arviointia, jonka komission puheenjohtaja esitti parlamentille 12. joulukuuta 2000. Koska asiakirjan tiedot kuitenkin vuodatettiin lehdistölle, komissio toimittaa arvoisan parlamentin jäsenen pyynnön mukaisesti hänelle jäljennöksen asiakirjasta.
KIRJALLINEN KYSYMYS E-4088/00 esittäjä(t): Graham Watson (ELDR) komissiolle. Lattianpäällysteteollisuus.



Virallinen lehti nro 187 E , 03/07/2001 s. 0130 - 0130



KIRJALLINEN KYSYMYS E-4088/00 esittäjä(t): Graham Watson (ELDR) komissiolle (10. tammikuuta 2001) Aihe: Lattianpäällysteteollisuus Onko komissio tutkinut lattianpäällysteteollisuuden koulutusmahdollisuuksia? Aikooko komissio parantaa niitä? Anna Diamantopouloun vastaus komission puolesta (8. maaliskuuta 2001) Lattianpäällysteteollisuus on mahdollisesti erittäin laaja ja vaihteleva ala, johon kuuluu mm. parkettien, kokolattiamattojen, termoplastisten laattojen ja keraamisten laattojen asentaminen. Niistä kaikki edellyttävät erilaista ammattitaitoa ja koulutusta. Euroopan tason toiminnassa tarkastellaan nykyään yleisesti koulutuksen järjestämistä rakennusalalla. Leonardo da Vinci -ohjelmasta annetaan tukea innovatiiviseen ammatilliseen koulutukseen. Ensimmäisen vaiheen (vuosina 19951999) aikana ohjelmasta rahoitettiin yhtä lattianpäällysteteollisuuteen liittyvää hanketta Vocational training for tilers in Europe (1995) contractant: Assopiastrelle. Lisäksi useissa muissa hankkeissa edistettiin yleisesti innovatiivisuutta rakennusalan koulutuksessa.